אבי קורן

אבינעם (אבי) קורן (16 ביוני 1945 – 11 בפברואר 2021) היה פזמונאי, משורר, מחזאי, מתרגם, עיתונאי ותסריטאי ישראלי.

ביוגרפיה
קורן נולד בשם אבינעם קליינמן בשנת 1945 ברמת גן. אמו, שרה לבית חיימסון, ילידת צפת, הייתה דור שמיני בארץ, ואביו, יעקב קליינמן, נולד בגַרבוֹלין שבפולין. בוגר בית הספר היסודי "החשמונאים" וגימנסיה "דביר".

התגייס לצה"ל ב-1963 במסגרת גרעין "יהב" של השומר הצעיר, משם נקרא ללהקת הנח"ל.
הצטרף ללהקה באמצע התוכנית "שמש במדבר" (במאי: יוסי בנאי, תנועה: דני ליטאי, מנהל מוזיקלי: אריה לבנון).
המשיך בתוכנית "בפעם השמונה עשרה" (במאי: יוסי בנאי, תנועה: דני ליטאי, מנהל מוזיקלי: אריה לבנון), שם החל למלא גם את תפקיד מפקד הלהקה.
בתוכנית "מהנח"ל באהבה" (במאי: שייקה אופיר, תנועה: דני ליטאי, מנהל מוזיקלי: יאיר רוזנבלום), פגש את שולה חן כוכבת הלהקה. השניים נישאו ב-1967, והתגרשו כעבור כשלושים שנה.
בעת שירותו בלהקת הנח"ל כתב עם יאיר רוזנבלום, חברו ללהקה, את שירו הראשון "דרך אגב", אותו ביצעו "צמד דרום".

עם שחרורו מצה"ל ב-1966 התקבל ל"קול ישראל" והיה עורך, מפיק ומגיש תוכניות בידור ומוזיקה קלה.
ב-1968 עבר לגלי צה"ל, שם שימש כעורך, מפיק ומגיש.
את התוכנית "ציפורי לילה מארחות" המשיך להגיש שנים רבות גם לאחר שפרש מגלי צה"ל.

בשנת 1974 כתב קורן לאלבום הבכורה של הזמרת עירית דותן, את השירים "קושיות" (לחן יעקב הולנדר) ו"ציפורי שירי" (לחן אבי טולדנו), ותרגם מיידיש את שירו של המשורר יעקב שטיינברג "אני חי כעשב בר", שהפך ללהיט בארץ.

בשנת 1976 יצא לניו יורק כשליח לנושאי חינוך ונוער של הקרן הקיימת לישראל.
עם שובו לישראל ב-1978 נקרא על ידי מנכ"ל בנק הפועלים, יעקב לוינסון, לשמש בתפקיד הממונה על הפרסום של הבנק.
בעקבות התאבדותו של יעקב לוינסון, פרש מהבנק ושימש כדובר ומנהל הפרסום של מפעל הפיס.

בשנת 1992 הצטרף לצוות המטה של יצחק רבין. לאחר הירצחו ובמשך עשרים שנים רצופות (1995–2015) ערך והנחה את טקס הזיכרון של משמרות השלום והדמוקרטיה, לזכרו של יצחק רבין.

ב-1993 העביר את מקום מושבו לצפת, שם ניהל, בין השאר, את "חג הכליזמרים" במשך שש שנים.

במשך כל השנים כתב, תרגם, ערך והופיע, בעיקר לצד שולה חן, בערב שנקרא "כל הדרך חזרה".
בין שיריו: "אנחנו לא צריכים" (לחן: ש. אימברמן) בביצוע שלמה ארצי,
"בוא הביתה" (לחן: מ. גוריאן) בביצוע שולה חן, "שלווה" (לחן: י. רוזנבלום) בביצוע להקת הנח"ל, "רוח שטות" (לחן: שמעון כהן) בביצוע יהורם גאון, "בן בלי בית" בביצוע אבנר גדסי (וזוהר ארגוב), "באביב את תשובי חזרה" (לחן ומילים במקור: שארל אזנבור) בביצוע צוות הווי הנח"ל, ועוד למעלה מ-500 שירים.

בשנת 1991 כתב ללהקת פיקוד המרכז את השיר 'זה השיר שלך', שהולחן בידי חברו הקרוב של קורן, יאיר רוזנבלום. בשנת 1996 בוצע השיר מחדש, וקורן הוסיף לו בית חדש שהוקדש לזכרו של רוזנבלום שנפטר ממחלת הסרטן באותה שנה. 

בין עבודותיו לבמה: "פדם פדם" – סיפור חייה ושיריה של אדית פיאף,
"מאחורי הגדר" (על פי חיים נחמן ביאליק, בשיתוף עם אורי פסטר),
שירי הסרט "חמש חמש" ותסריט (בשיתוף עם שמואל אימברמן), ברנשים וחלומות (במאי צדי צרפתי, מנהל מוזיקלי אלדד שרים) בכיכובם של אילי גורליצקי, חנה לסלאו, ששי קשת, ירדנה ארזי ושולה חן, שזכה בפרס כינור דוד כאירוע הבידור המצליח בישראל.
"כל נדרי" (מחזמר בשיתוף עם לאלו שיפרין), "ברנשים וחלומות", "עליסה בארץ הפלאות", "צלילי המוסיקה" (תרגום), "הגיבן מנוטרדם", "רובין הוד" (תרגום), "סינדרלה", "אוליבר טוויסט", "הלהקות חוזרות", "קרליבך חי".
כתיבת דברי קישור ונוסחים עבריים לשירים יווניים מתוך המופע "החוויה היוונית" של הזמר ניסים אלחנטי והנחיית המופע בשנת 2007, כתיבת דברי קישור למופע "נערה ממש אוצר" שהעלה ניסים אלחנטי עם להקת "החוויה היוונית" בשנת 2008 לכבודו ולזכרו של הזמר היווני אריס סאן. במופע השתתפה בתם של סאן ועליזה עזיקרי - סאני עזיקרי כרמל.
שירת חב"ד - "יידישפיל" 2013 ו"ליכטיק ווי די שטערן" ("כוכבים נוצצים"), שזכתה בפרס התיאטרון הישראלי להצגת הבידור של השנה ב-2010. "מוטב מאוחר" (תרגום) (תיאטרון הספרייה) 2013.

בשנת 2015 הוענק לאבי קורן פרס מפעל חיים מטעם אמ"י עבור תרומתו לאורך שנות יצירותיו.

בשלהי 2016 החל לפרסם טור אישי במהדורת "מעריב סופהשבוע" של מעריב ולערוך שעה עברית של זמר עברי ברדיו 103FM.

זוכה פרס אקו"ם ע"ש אהרון אשמן על תרומתו לזמר העברי ולתרבות הישראלית לשנת 2018.

בשנים האחרונות לחייו סבל ממחלת הסרטן מסוג לימפומה. נפטר ממחלתו ב-11 בפברואר 2021 בגיל 75, ונקבר בבית העלמין האזרחי מנוחה נכונה כפר סבא.

מספריו
 אבינעם קורן (ליקט ותירגם), עומד לי על קצה הלשון: שירים אירוטיים, תל אביב: מתנא, תשל"ד. (בימת אנקור)
 שלמה בר-שביט, אבי קורן (שמעו, זכרו, אספו, ערכו וכתבו), כל האולם במה: הסיפורים הקטנים מחיי התיאטרון, תל אביב: כנרת, 1991
 ללא פקדון: שירים, תל אביב: ספרית פועלים, תשנ"ט 1999

 קישורים חיצוניים 


 טוריו של אבי קורן, באתר מעריב


  אבי קורן, הפרויקט של מפעל הפיס לתיעוד יוצרים במוזיקה הישראלית עם יואב קוטנר, דצמבר 2016



הערות שוליים

קטגוריה:פזמונאים ישראלים
קטגוריה:מתרגמים ישראלים
קטגוריה:משוררים ישראלים
קטגוריה:דוברים ישראלים
קטגוריה:חברי להקת הנח"ל
קטגוריה:זוכי פרס אקו"ם
קטגוריה:סגל גלי צה"ל
קטגוריה:עובדי הקרן הקיימת לישראל
קטגוריה:סגל קול ישראל
קטגוריה:אנשי רדיו ישראלים
קטגוריה:בוגרי בית הספר חשמונאים (רמת גן)
קטגוריה:בוגרי השומר הצעיר
קטגוריה:בוגרי גימנסיה דביר
קטגוריה:חברי גרעיני נח"ל
קטגוריה:אישים הקבורים בבית הקברות מנוחה נכונה כפר סבא
קטגוריה:זוכי פרס מפעל חיים של אמ"י
קטגוריה:ישראלים שנולדו ב-1945
קטגוריה:ישראלים שנפטרו ב-2021